නිල්වැල්ල, මිණීකිරුළ අභිනවාරාම භූමියේ ඉදිකර තිබූ කාළි මෑණියගේ ප්‍රතිමාව සහිත දේවාලය විනාශ කිරීම සම්බන්ධයෙන් පුද්ගලයෙකු පෙරේදා (සෙනසුරාදා) අත්අඩංගුවට ගත්බව දික්වැල්ල පොලිසිය කියයි.අත්අඩංගුවට ගෙන ඇත්තේ නිල්වැල්ල ප්‍රදේශයේම පදිංචිකරුවකු වන මහමරක්කලගේ චන්දික (35) නමැත්තෙක් වන අතර ඔහු මේ විහාරස්ථානයේ ඉඩම සම්බන්ධයෙන් අධිකරණයේ නඩුවක් පවත්වා ගෙන ගොස් ඇති අයෙක් බවද පරීක්ෂණ වලදී හෙළිවී ඇති බව පොලිසිය කියයි.ප්‍රදේශයේ ධීවර ජනතාවගේ පුද පූජාවන්ට ලක්ව තිබූ මේ දේව ප්‍රතිමාවේ පහන් තැබීමේ පූජෝත්සවය එළඹෙන 09 වැනි දිනට සංවිධානය කර තිබියදී ඉකුත් 01 දින රාත්‍රී මුළුමනින් විනාශ කොට තිබිණි.මේ සිද්ධියත් සමඟ ප්‍රදේශයේ ජනතාව අතර විශාල කැළඹීමක් ඇතිවී ගම්වාසීන් ප්‍රදේශයේ ප්‍රාදේශීය සභා මන්ත්‍රී කේ.එච්. විපුලරත්න මහතා සමඟ දික්වැල්ල පොලිසිය අසලට රොක් වූ අතර පොලිස්ථානාධිපති ලසන්ත දඩල්ලගේ මහතාගේ ප්‍රධානත්වයෙන් පොලිස් කණ්ඩායමක් නිල්වැල්ල ගම්මානයට ගොස් සාමය ආරක්ෂා කිරීමට වහාම පියවර ගන්නා ලදී.අත්අඩංගුවට ගනු ලැබූ සැකකරු සෙනසුරාදා දහවල් මාතර මහේස්ත්‍රාත් අධිකරණයට ඉදිරිපත් කරන ලදුව අද (6 දා) දක්වා රක්ෂිත බන්ධනාගාර ගත කරනු ලැබීය.දික්වැල්ල පොලිස්ථානාධිපති ලසන්ත දඩල්ලගේ මහතාගේ උපදෙස් මත අපරාධ අංශයේ ස්ථානාධිපති උප පොලිස් පරීක්ෂක බටගොඩ මහතා ප්‍රධාන නිලධාරී කණ්ඩායමක් සැකකරු සොයා ගැනීමේ මෙහෙයුමට එක්විය..